OKRESNÁ PROKURATÚRA PREŠOV 
Masarykova 16, 080 97 Prešov

Číslo: 3 Pv 118/16/7707	Prešov 06.04.2016 
EEČ: 2-58-136-2016

U Z N E S E N I E

Trestná vec:	obv. XXXXX 
Trestný čin:	Prečin Neoprávnené používanie cudzieho motorového vozidla podľa § 217 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátor Okresnej prokuratúry Prešov 
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX
väzba: nie
ktorý je trestne stíhaný pre trestný čin:
- Prečin Neoprávnené používanie cudzieho motorového vozidla podľa § 217 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
od augusta roku 2015 do 11.01.2016 neoprávnene užíval osobné motorové vozidlo zn. FIAT Stilo, rok výroby 2006, ev.č.: POXXXXX, VIN: ZFA 19200000605360, šedej tmavej metalízy v hodnote 2500,-Eur, ktorého vlastníčkou je družka obvineného XXXXX, nar. XXXXX, trv. bytom XXXXX, okr. XXXXX, prechodne bytom Sibírska 39, XXXXX, napriek tomu, že táto ho viackrát osobne aj telefonicky vyzývala, aby jej motorové vozidlo vrátil, avšak obvinený vozidlo odmietal vrátiť a toto vrátil až dňa 11.01.2016 potom, ako XXXXX podala na neho trestné oznámenie,   
lebo trestné stíhanie je neprípustné, preto že je trestné stíhanie podmienené súhlasom poškodeného a nebol súhlas daný alebo bol vzatý späť.  
 
Odôvodnenie:
Poverený príslušník Obvodného oddelenia Policajného zboru Veľký Šariš, uznesením sp. zn. ORP-49/VS-PO-2016 zo dňa 12.02.2016, podľa § 199 ods. 1 Trestného poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie XXXXX pre skutok kvalifikovaný podľa § 217 ods. 1 Trestného zákona ako prečin neoprávnené používanie cudzieho motorového vozidla, ktorý spáchal obvinený tak, ako je to uvedené vo výrokovej časti tohto uznesenia.

V priebehu skráteného vyšetrovania boli do vyšetrovacieho spisu zabezpečené výsluchy obvineného, poškodenej, rozhodnutie Úradu práce, sociálnych vecí a rodiny o priznaní peňažného príspevku na kúpu osobného motorového vozidla pre XXXXX, kúpna zmluva na kúpu motorového vozidla zn. Fiat Stilo, evidenčná karta vodiča, fotokópie SMS správa poškodenej obvinenému, odborné vyjadrenie k hodnote motorového vozidla, zámenná zmluva.

	Dňa 04. apríla 2016 vo veci konajúci poverený príslušník Policajného zboru predložil po ukončení skráteného vyšetrovania na tunajšiu prokuratúru spisový materiál, spolu s návrhom na zastavenie trestného stíhania. Preskúmaním vyšetrovacieho spisu bolo zistené, že návrh povereného príslušníka PZ je opodstatnený a dôvodný. 

V priebehu skráteného vyšetrovania poškodená XXXXX pri svojom výsluchu dňa 31.03.2016, po zákonnom poučení podľa § 211 Trestného poriadku, súhlas na trestné stíhanie svojho druha XXXXX nedala. 

Podľa § 211 ods. 1 Trestného poriadku, trestné stíhanie pre trestný čin neoprávnené používanie cudzieho motorového vozidla podľa § 217 Trestného zákona proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď možno začať a v už začatom trestnom stíhaní pokračovať iba so súhlasom poškodeného. 

Podľa § 130 ods. 2 veta prvá Trestného poriadku, svedok je oprávnený odoprieť vypovedať, ak by výpoveďou spôsobil nebezpečenstvo trestného stíhania sebe, svojmu príbuznému v priamom rade, svojmu súrodencovi, osvojiteľovi, osvojencovi, manželovi alebo druhovi, alebo iným osobám v rodinnom alebo obdobnom pomere, ktorých ujmu by právom pociťoval ako vlastnú ujmu. Poškodená XXXXX je bývalá družka obvineného XXXXX a matka ich spoločných troch detí, teda ide o osobu, ktorej ujmu by právom pociťovala ako vlastnú.

	Podľa § 215 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku. 

	Podľa § 9 ods. 1 písm. f) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené ak je trestné stíhanie podmienené súhlasom poškodeného a nebol súhlas daný alebo bol vzatý späť. 

Vzhľadom na vyššie uvedené, s poukázaním na skutočnosť, že poškodená ako bývalá družka obvineného a matka ich spoločných detí nedala súhlas na jeho trestné stíhanie, som rozhodol tak, ako je uvedené vo výrokovej časti tohto uznesenia a trestné stíhanie vedené proti XXXXX som zastavil.
doplňte odôvodnenie 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

Mgr. Tomáš Petráš 
prokurátor